讀蔡中郎傳
作者：周紫芝
朝代：宋

paragraphs: 人生無先知，頗欲邀後福。
自言苟依違，安得有顛覆。
伯喈英偉資，高義甚敦篤。
不爲左回天，輒作流水曲。
立朝有公言，誰能保家族。
朝奏皂囊封，暮就洛陽獄。
晚節不自守，一跌變前躅。
起依千里草，九徙如轉軸。
卓死固已久，安得復嚬蹙。
琴中知殺氣，此理反未燭。
陋哉王司徒，避謗私欲戮。
公忠信安在，志操等流俗。
何能起頹綱，此輩真碌碌。